b'\n_START_ARTICLE_\nKaraliaus Mindaugo husar\xc5\xb3 batalionas\n_START_SECTION_\nIstorija\n_START_PARAGRAPH_\n1991\xc2\xa0m. bir\xc5\xbeelio 6 d. Panev\xc4\x97\xc5\xbeyje buvo suformuota mokomoji kuopa. T\xc5\xb3 pat met\xc5\xb3 gruod\xc5\xbeio 1 d. Kra\xc5\xa1to apsaugos ministro \xc4\xafsakymu \xc4\xafkurtas Panev\xc4\x97\xc5\xbeio atskirasis batalionas. Jo vadu paskirtas kapitonas Algis Vai\xc4\x8deli\xc5\xabnas. 1993\xc2\xa0m. gruod\xc5\xbeio 10 d. batalionui suteiktas Lietuvos karaliaus Mindaugo vardas. 1992\xc2\xa0m. pavasar\xc4\xaf batalionas priskirtas \xe2\x80\x9eGele\xc5\xbeinio Vilko\xe2\x80\x9c Lauko kariuomen\xc4\x97s brigadai. 1995\xc2\xa0m. gegu\xc5\xbe\xc4\x97s 28 d. batalionui \xc4\xafteikta kovin\xc4\x97 v\xc4\x97liava su \xc5\xa1\xc5\xabkiu \xe2\x80\x9eVie\xc5\xa1patie, pad\xc4\x97k mums, T\xc4\x97vyn\xc4\x97s laisv\xc4\x99 ir garb\xc4\x99 ginam!\xe2\x80\x9c. 1996\xc2\xa0m. gegu\xc5\xbe\xc4\x97s 10 d. batalione \xc4\xafkurtas karinink\xc5\xb3, o 1997\xc2\xa0m. spalio 21 d. ir ser\xc5\xbeant\xc5\xb3 klubai. Nuo 2002\xc2\xa0m. bataliono kariai dalyvavo taikos palaikymo misijose Kosove, Afganistane ir Irake, kitose tarptautin\xc4\x97se operacijose. Nuo 2010 m. pirmojo pusme\xc4\x8dio Karaliaus Mindaugo motorizuotojo p\xc4\x97stinink\xc5\xb3 bataliono kari\xc5\xb3 kuopa vykd\xc4\x97 bud\xc4\x97jim\xc4\x85 Lenkijos vadovaujamoje Europos S\xc4\x85jungos kovin\xc4\x97je grup\xc4\x97je. Nuo 2012\xc2\xa0m. batalionas yra tiesiogiai pavaldus Lietuvos kariuomen\xc4\x97s Sausumos paj\xc4\x97g\xc5\xb3 vadui. 2014\xc2\xa0m. sausio 1 d. batalionui suteiktas Lietuvos karaliaus Mindaugo husar\xc5\xb3 bataliono pavadinimas, pakeistas bataliono tarnybos \xc5\xbeenklas. Nuo 2014\xc2\xa0m. sausio 1 d. batalionas vykdo bud\xc4\x97jim\xc4\x85 Lietuvos kariuomen\xc4\x97s Taikos meto u\xc5\xbeduo\xc4\x8di\xc5\xb3 operacin\xc4\x97se paj\xc4\x97gose. Nuo 2016 m. sausio batalionas v\xc4\x97l \xc4\xafjungtas \xc4\xaf Mechanizuotosios p\xc4\x97stinink\xc5\xb3 brigados \xe2\x80\x9eGele\xc5\xbeinis Vilkas\xe2\x80\x9c sud\xc4\x97t\xc4\xaf.'